אחרי שנים שפעילי ה־BDS הצליחו להשתלט על השיח והאווירה באקדמיה האמריקאית, הם ייאלצו להתמודד בשבועיים הקרובים עם נבחרת החלומות הישראלית: קאזם, מוחמד, רם, באסם, דימה וג'ונתן שיתמודדו מולם בערבית ובאנגלית ויוכיחו את שוויון ההזדמנויות של בני המיעוטים בישראל.

הם הגיעו ממקומות שונים ברחבי הארץ, אבל עם מכנה משותף אחד: נאמנות ואהבה למדינה ונכונות לייצג אותה בעולם.

דימה תאיה (25), ערבייה מוסלמית, במקור מקלנסווה וכיום תושבת כפר מנדא, בעלת אנגלית רהוטה, מסבירה: "מדינת ישראל חשובה לי באופן אישי וחשובה לכל המיעוטים שחיים בה. אני שמחה לייצג את המדינה, אבא שלי ליברלי והבהיר לי מה זה דו־קיום".

קאזם חליליה (24), ערבי מוסלמי, במקור מהכפר איכסל, הוסיף: "אני משלם מחיר אישי כבד על דעותיי. בן דוד שלי סילק אותי מהבית, דוד אחר נמנע מלהזמין אותי לחתונה, ואף סולקתי מהווטסאפ המשפחתי. לשמחתי הוריי תומכים בי, אני מגיע מדי סוף שבוע לכפר שלי ומאמין שזו מדינה יהודית ודמוקרטית. אני מרגיש שווה בכל דבר ואין לי שום תחושת קיפוח".

באסם עיד (59), פלסטיני, תושב בית חנינא שבמזרח ירושלים, שייצא כחבר במשלחת, מדגיש: "ה־BDS מסכן את פרנסתם של מאות אלפי פלסטינים. אני בא להגן על הכלכלה הפלסטינית ולא מסכן את החיים שלי בדעותיי. אני מתכוון לומר זאת בכל המקומות שארצה בהם בארה"ב".

ג'ונתן אלחורי (25), ערבי נוצרי ובנו של קצין צד"ל שמתגורר בחיפה, ציין: "זו נסיעה מאוד אינטנסיבית, משימה מאוד חשובה, אנשים שמעולם לא שמעו על המיעוט הישראלי יפגשו אותנו לראשונה. אנשים ישנו את דעתם אחרי המפגש איתי".

דימה מוסיפה בלהט: "יש שנאת חינם בארה"ב ובאירופה לישראל. חושבים שאנחנו חיים במדבר, המדיה עושה תקשורת אנטי־ישראלית. אני הפנים היפות של ישראל".

במוצאי שבת תמריא הקבוצה למסע ההסברה, שאליו יצטרפו גם רם אסעד, דרוזי בן 25 מעוספייה, ומוחמד כעבייה, בן 27 מהכפר הבדואי כעבייה בעמק יזרעאל. המשלחת תצא ל־14 יום ובמהלכם תפגוש סטודנטים ב־12 אוניברסיטאות בארצות־הברית ותקיים מפגשים בשני מקומות פתוחים נוספים. הארגון המארח הוא Students Supporting Israel — סטודנטים תומכי ישראל.

"הנבחרת הזו תצא במימון 'מילואימניקים בחזית', כשכל המסע ממומן על ידי הציבור הישראלי ואזרחים אמריקאים שתומכים בנו. קיבלנו כבר התרעה על צפי להתפרעות באחת האוניברסיטאות, ונדע להעביר את המסר שלנו", סיכם עמית דרי, מנכ"ל ארגון "מילואימניקים בחזית".